O‘zbekistonda sudlarda oqlanayotgan shaxslar soni 700 nafardan oshdi

Axborot tizimining sudlar faoliyatiga keng joriy etilishi ishlarni sudyalar o‘rtasida inson omilisiz, adolat va xolislik tamoyillariga asoslangan holda teng taqsimlash imkonini beryapti, deyiladi O‘zA xabarida.

Sudlarda noqonuniy va asossiz ayblangan yuzlab fuqarolar oqlanib, el-yurt, mahalla-ko‘y oldida yuzlari yorug‘ bo‘lmoqda. Shu o‘rinda ayrim raqamlarga murojaat qilsak, 2018-yil 11 oyida jinoyat ishlari bo‘yicha sudlar tomonidan 44 ming 801 nafar shaxsga nisbatan 35 ming 31 ish ko‘rib chiqildi. Bu jarayonda 719 nafar shaxs oqlandi va reabilitatsiya qilindi. 2 ming 449 nafar shaxs ozodlikdan mahrum etish bilan bog‘liq bo‘lmagan jazolar tayinlanishi tufayli sud zalidan ozod qilindi.
Yarashuv institutining samarali qo‘llanilishi natijasida 8 ming 664 nafar shaxs jinoiy javobgarlikdan ozod etildi. Yetkazilgan 294,2 milliard so‘mdan ziyod moddiy zararning o‘rnini qoplagan 3 mingga yaqin shaxs¬ga nisbatan ozodlikdan mahrum qilish bilan bog‘liq bo‘lmagan jazo tayinlandi.
Fuqarolik ishlari bo‘yicha sudlar tomonidan 172 mingga yaqin ish ko‘rib chiqildi va 147 ming 351 hal qiluv qarori chiqarildi. Ushbu qarorlar bo‘yicha talablarning 83 foizdan ortig‘i qanoatlantirildi.
Oliy sud sudlov hay’atlarida 3 ming 242 ish ko‘rlgan bo‘lsa, ularning 82,9 foizi hal etildi.
Bir so‘z bilan aytganda, sudlar tom ma’noda adolatni ta’minlash, fuqarolar, yuridik shaxslar huquq va manfaatarini ta’minlash yo‘lida izchil faoliyat yuritishni davom ettirmoqda.